**Sajtóközlemény**

Azonnal közölhető

**Futballsztárokkal és egy gasztroarccal indul a Danone Focikupa**

Az egészséges táplálkozásra nevel a világ legnagyobb U12-es gyermek labdarúgó tornája

Budapest, 2018. május 29. – **Az idén neves labdarúgók, köztük Dárdai Pál, a Herta FC edzője, Tőzsér Dániel és Dombi Tibor válogatott labdarúgók mellett Sass Dani műsorvezetővel is találkozhatnak a gyerekek a most induló Danone Focikupa a Gyermekekért labdarúgó tornán, amelynek fővédnöke Nyilasi Tibor. A világ legnagyobb, 10-12 éves gyermekeknek szóló focikupája nemcsak a sport és a foci szeretetére, de az egészséges táplálkozásra is neveli a fiatalokat. A torna hazai fordulóiban 4 régió 64 csapata, azaz több mint 800 gyermek labdarúgó versenyez egymással az elsőségért, valamint az „Egészség Bajnoka” címért. A Danone és az MLSZ Grassroots Programja által szervezett esemény keretében 5 városban Családi Egészségnap is várja majd a gyermekeket, a szülőket és a látogatókat, akik az egészséges táplálkozással kapcsolatos kvízeket tölthetnek ki, testtömegindex számításon vehetnek részt, táplálkozási tanácsokat kaphatnak és ügyességi játékokban mérhetik össze tudásukat.**

**Fókuszban a foci és egészséges táplálkozás**

A Danone Focikupa a Gyermekekért (Danone Nations Cup) a világ legnagyobb, immár 18 éves múltra visszatekintő, professzionális gyermek labdarúgó kupája. A közel 30 országban megrendezett eseményen minden évben 2,5 millió gyerek vesz részt. A torna célja, hogy a sporton és a labdarúgáson keresztül egészséges életmódra, valamint kiegyensúlyozott táplálkozásra nevelje a gyerekeket. Ebben itthon, a program stratégiai partnere, a Magyar Dietetikusok Országos Szövetsége támogatja a kezdeményezést.

*„A 10-12 éves gyermekek 42%-a mindössze hetente 1-2 alkalommal fogyaszt magas kalciumtartalmú tejet és tejtermékeket, például joghurtot, és akkor is csak a szükséges mennyiség felét”* – mondta Gyergyói-Szabó Anita, a Danone külső kommunikációs menedzsere, utalva a focikupában résztvevő több mint 800 gyermek körében végzett tavalyi felmérés legfontosabb eredményére. *„Vállalatunknak kiemelt célja, hogy nap mint nap tegyünk a saját és bolygónk egészségéért, ezt fogalmaztuk meg az ’Egy életünk van és egy bolygónk’ küldetésünkben. Hisszük, hogy az egészséges életvitelhez a kiegyensúlyozott táplálkozás elengedhetetlen, melyhez a környezet védelmére is szükség van. Éppen ezért, az idei eseményen nagy hangsúlyt fektetünk arra, hogy a gyermekeket és a meccsekre kilátogató családokat egészséges táplálkozásra oktassuk és neveljük”* – tette hozzá.

**Családi Egészségnap: tanácsadás és testtömegindex-számítás a pálya mentén**

A Danone Focikupa a Gyermekekért torna regionális fordulóit az idén június 3-án Szegeden és Pécsett, június 9-én Miskolcon és Debrecenben, az országos döntőt pedig június 17-én Budapesten tartják. A mérkőzésekre és az azokhoz kapcsolódó Családi Egészségnapra a Nagycsaládosok Országos Egyesületének helyi tagszervezeteit is meghívta a Danone. Az eseményekre kilátogató nagycsaládoknak és a pályákon játszó gyermekek szüleinek és családtagjainak az Egészségnap keretében lehetőségük nyílik táplálkozással kapcsolatos kvízek kitöltésére és testtömegindex-számításra, de kaphatnak táplálkozási tanácsokat is, valamint ügyességi játékokban vehetnek részt.

**Nyilasi, Zidane, Dárdai, Tőzsér és Dombi**

A Danone Focikupa a Gyermekekért tornát nemcsak az Emberi Erőforrások Minisztériuma, valamint Miskolc, Debrecen, Szeged és Pécs városok önkormányzatai támogatják minden évben, de híres labdarúgók is. Magyarországon az esemény fővédnöke immár harmadik éve Nyilasi Tibor, az MLSZ elnökségi tagja, tiszteletbeli nagykövete pedig az idén Sass Dani, gasztroarc, műsorvezető. A kupa nemzetközi nagykövete pedig már több mint 10 éve Zinédine Zidane, a Reál Madrid legendás edzője. A gyerekek a torna regionális döntőin olyan hírességekkel is találkozhatnak, mint Dárdai Pál, a Herta FC edzője, Vajda Attila olimpiai bajnok kenus, Tőzsér Dániel, Dombi Tibor, válogatott labdarúgók, Szatmári Csaba, a DVSC, valamint Salamon József és Veréb György, a DVTK labdarúgói.

*„Nagyon örülök annak, hogy ez az esemény egyszerre épít a sport, a megfelelő táplálkozás és a család fontosságára. Mindhárom szükséges ugyanis ahhoz, hogy a gyermekek egészséges felnőttekké váljanak”* – mondta Sass Dani, a VIASAT3 Ide süss! című gasztroreality-jének műsorvezetője. *„A nem sportoló 12 év alatti gyermekek az elhízás tekintetében veszélyeztetett korosztályt jelentenek, ezért mind őket, mind szüleiket meg kell tanítani az egészséges és kiegyensúlyozott táplálkozás alapjaira, amelynek ez, a Családi Egészségnappal összevont sportrendezvény kiváló terepe”* – tette hozzá a Danone Focikupa a Gyermekekért nagykövete.

**Hajrá Spanyolország, hajrá egészség**

Az idei Danone Focikupa a Gyermekekért torna különleges eleme, hogy regionális fordulókon és az országos döntőn a legjobb kapus, a legjobb középpályás, a legjobb csatár mellett külön elismerést, az Egészség Bajnoka díjat veheti majd át az a gyermek, aki a táplálkozási felmérésben a legjobban szerepelt. Az országos döntő tétje pedig nem más, mint az, hogy melyik csapat képviselheti Magyarországot 2019-ben Spanyolországban, a közel 30 ország részvételével megrendezésre kerülő nemzetközi döntőben.

**További információ:**

**Piskóti Attila / Tölgyi Krisztina**

Premier Next Communications

Tel.: 1/483-1860 vagy 30/915-9002

E-mail: tolgyi@premiercom.hu

**A Danone Focikupa a Gyermekekért torna és Családi Egészségnap**

**csoportbeosztása és az események időpontjai**

|  |  |
| --- | --- |
| **Szeged – 2018. június 3.** | **Pécs – 2018. június 3.** |
| 1. Videoton FC2. Békéscsaba L.A.3. Hódmezővásárhelyi FC4. Mercedes-Kecskemét L.A.5. Várfürdő Gyulai Termál FC6. Törökszentmiklósi FC7. Orosházi MTK ULE 19138. Monori SE9. Csepel Hungary Club 9410. FTC11. Budaörs12. Viadukt SE-Biatorbágy13. Dunaharaszti MTK14. Kelen SC15. Soroksár Sport Club16. TFCE Tatabánya | 1. ETO FC Győr2. ZTE Akadémia3. Illés Lurkó UFC4. Tatabánya 5. FC Ajka6. Pápai ELC7. Phőnix SE8. Mosonmagyaróvári TE 19049. Nagykanizsai ULE10. Keszthely Haladás SC11. Csornai SE12. Király SZE13. PMFC14. Siófoki Bányász SE15. Veszprém FC USE16. Kaposvári Rákóczi BFLA |
| **Miskolc – 2018. június 9.** | **Debrecen – 2018. június 9.** |
| 1. Puskás Akadémia FC2. Eger Labdarúgó Sport KFT3. Salgótarjáni BTC4. Sajóvölgye Focisuli SE5. III. kerületi TVE6. DVTK7. Mezőkövesd Zsóry FC KFT8. Vasas Kubala Akadémia9. BVSC-Zugló10. REAC Sportiskola SE11. Dorogi FC12. FC Hatvan13. Városi SE Dunakeszi14. Vác Városi LSE15. Balassagyarmat Palóc Farkasok UPE16. Gyöngyösi AK | 1. DVSC-DLA2. HTE Olasz Focisuli3. Nyíregyháza Spartacus4. Szolnoki MÁV UP FC5. Ceglédi VSE6. Békéscsaba UFC7. Karcagi SE8. Jászberényi FC9. BP Honvéd MFA10. Ikarus-Fejlődő Kertváros11. Mészöly Focisuli SE12. MTK Budapest13. UTE14. Dunakanyar SE-Szentendre15. Várda SE16. Tarpa SC |